b'\n_START_ARTICLE_\nNikola (komes)\n_START_PARAGRAPH_\nKomes (\xe2\x80\x9egrof\xe2\x80\x9d) Nikola (bugarski \xd0\x9d\xd0\xb8\xd0\xba\xd0\xbe\xd0\xbb\xd0\xb0) bio je bugarski plemi\xc4\x87 armenskog podrijetla te praotac Dinastije Kometopuli (\xe2\x80\x9esinovi grofa\xe2\x80\x9d).\n_START_SECTION_\n\xc5\xbdivot\n_START_PARAGRAPH_\nPrema armenskom kroni\xc4\x8daru Stjepanu od Tarona, Nikolina obitelj potje\xc4\x8de iz armenske pokrajine imenom Derd\xc5\xbean (danas Tercan). Nikola je bio o\xc5\xbeenjen Ripsime (Hripsime), koja je mo\xc5\xbeda bila k\xc4\x87i kralja A\xc5\xa1ota II. Armenskog, a imao je posjede na podru\xc4\x8dju Makedonije. Par je dobio \xc4\x8detvoricu sinova: Davida, Mojsija, Arona i Samuila, koji su znani kao Kometopuli (gr\xc4\x8dki Kometopouloi = \xe2\x80\x9esinovi komesa\xe2\x80\x9d, armenski Komsajagk). 970-ih godina, u vrijeme slabljenja sredi\xc5\xa1nje bugarske vlasti, bra\xc4\x87a su se pobunila protiv Bizantskog Carstva, kojem je Bugarska bila podlo\xc5\xbena. Nakon smrti bra\xc4\x87e, Samuilo je uspostavio jaku dr\xc5\xbeavu, Zapadnobugarsko ili Makedonsko carstvo i vladao sam kao car 996. \xe2\x80\x93 1014. te je dao podi\xc4\x87i spomenik blizu Prespanskog jezera, kojim je odao po\xc4\x8dast svojim roditeljima i bratu Davidu.'